Marlene Harpsøe (DF), 2009-12-01:
I Dansk Folkeparti hilste vi regeringens 95-procents-målsætning velkommen.
Det er den målsætning, der lyder, at 95 pct. af en ungdomsårgang skal gennemføre en ungdomsuddannelse i 2015.
Delmålet er, at 85 pct. af en ungdomsårgang skal gennemføre en ungdomsuddannelse i 2010.
Det er vigtigt af hensyn til fremtidens velfærd, for med en stor generation af ældre og en lille generation af unge skal vi have så mange som muligt af de unge til at tage en uddannelse, så velfærden i fremtiden kan finansieres, men så den velfærd, vi har i dag, også kan bibeholdes.
Med en uddannelse i hånden har man også langt flere muligheder for at skabe sig det liv, som man nu ønsker sig.
Alternativet er jo et liv på overførselsindkomst, hvor man er bundet til det offentlige system.
Der er mange fordele i at have en uddannelse, og der er behov for, at alle unge i Danmark uddanner sig og yder deres til samfundet; kun på den måde kan vores samfund fungere og køre rundt.
Senest har vi netop i dette efterår udmøntet midler fra globaliseringspuljen til bl.a. erhvervsskolerne med henblik på at nedbringe frafaldet.
Her ligger det bl.a. Dansk Folkeparti på sinde at fokusere på erhvervsuddannelsernes renommé, for hvis en uddannelse har et godt ry og har anerkendelse i samfundet, påvirker det også eleverne; det er jo sjovere at tage en uddannelse, hvor man opnår anerkendelse og respekt for ens kunnen.
Det fokus er det vigtigt at have på erhvervsuddannelserne for at nedbringe frafaldet og for at få flere til at tage en erhvervsuddannelse.
Selv om flere og flere unge med anden etnisk baggrund end dansk gennemfører en ungdomsuddannelse, har vi stadig et efterslæb med denne gruppe.
I Dansk Folkeparti mener vi, det er dybt bekymrende, at mere end 60 pct. af de arabiske elever kommer ud af folkeskolen som funktionelle analfabeter.
Der har vi altså en rigtig vigtig opgave, som ikke kun omhandler faglige færdigheder, men også integration.
Når så mange arabiske elever forlader folkeskolen uden at kunne læse eller skrive, hvordan skal de så kunne gennemføre en ungdomsuddannelse?
Det kan de ikke, og derfor er det vigtigt med et særligt fokus på denne gruppe samt på folkeskolens indretning.
Det er og bliver vigtigt at stille krav til udlændinge i Danmark for at sikre integrationen.
Seden Skole i Odense er gået foran i denne indsats ved at forbyde fremmedsprog, som f.eks. arabisk, i frikvartererne; det vil sige, at man kun må tale dansk sammen.
Man kan stille sig selv det spørgsmål: Hvorfor skal det overhovedet være nødvendigt at kræve, at de skal tale dansk sammen på en dansk skole?
I Dansk Folkeparti mener vi, det er godt at være ambitiøs, og vi mener, at det er et udtryk for ambitiøs handling, når regeringen i samarbejde med et flertal i Folketinget målrettet arbejder for at nå først delmålet og derefter målsætningen om, at 95 pct. af en ungdomsårgang skal gennemføre en ungdomsuddannelse i 2015.
Dansk Folkeparti konstaterer, at der i Folketinget er taget en række skridt for at nå målet, og vi vil i Dansk Folkeparti nøje følge udviklingen med henblik på at se, om der er behov for flere initiativer for at nå målet.
Dansk Folkeparti anser målsætningen for et fælles ansvar, ikke kun for os som Folketing og som lovgivere, men også for samfundet som helhed, for det handler om at bevare velfærdssamfundet, som vi kender det i dag.
Hvis det skal ske, skal vi have så mange som muligt til at tage en uddannelse, og Dansk Folkeparti vil i hvert fald meget gerne være med til fortsat at medvirke til målrettet at arbejde for at nå målet.